Bekendtgørelse for Færøerne om behandlingen af sager om modregning af erstatningsbeløb over for indsatte i Færøerne Arrest (modregningsbekendtgørelsen)

I medfør af § 74, stk. 2, § 105, stk. 2, og § 111, stk. 3, i lov nr... af.., for Færøerne om fuldbyrdelse af straf m.v., og § 809, 1. pkt., i retsplejelov for Færøerne, jf. lov nr. 964 af 26. juni 2020, som ændret ved lov nr… af…, fastsættes:

*Modregning af erstatningsbeløb*

**§ 1.** Kriminalforsorgens krav på erstatning for skade på ting, som en indsat i arresthuset forvolder under fuldbyrdelse af straf m.v. ved en ansvarspådragende adfærd, kan kun benyttes til modregning over for den indsattes vederlag for beskæftigelse efter straffuldbyrdelseslovens § 74, stk. 1, hvis erstatningskravet er utvivlsomt.

**§ 2.**Straffuldbyrdelseslovens § 74, stk. 1, om modregning af erstatningsbeløb og reglerne i denne bekendtgørelse finder tilsvarende anvendelse for modregning af kriminalforsorgens krav på erstatning for skade på ting, som forvoldes af varetægtsarrestanter under opholdet i arresthuset, jf. dog stk. 2 og 3.

*Stk. 2.* Det er en yderligere betingelse for modregning over for en varetægtsarrestant, at denne har givet samtykke til, at erstatningsbeløbet modregnes over for vederlaget for beskæftigelse.

*Stk. 3.* Inden en varetægtsarrestant giver samtykke til modregning, skal denne vejledes om, at modregningen ikke kan foretages, hvis erstatningsspørgsmålet forlanges behandlet af domstolene.

**§ 3.** Sager om modregning af erstatningsbeløb, jf. §§ 1 og 2, behandles efter disciplinærstrafbekendtgørelsens §§ 5-9.

**§ 4.** Afgørelser, der er truffet af kriminalforsorgsområdet efter straffuldbyrdelseslovens § 74 over for afsonere om modregning af erstatningsbeløb, som overstiger det almindelige vederlag, der udbetales indsatte for en uges beskæftigelse, kan påklages til Direktoratet for Kriminalforsorgen.

*Stk. 2.* Klage til Direktoratet for Kriminalforsorgen skal iværksættes inden to måneder efter, at afgørelsen er meddelt den indsatte. Direktoratet for Kriminalforsorgen kan i særlige tilfælde se bort fra denne frist.

*Stk. 3.* En klage til Direktoratet for Kriminalforsorgen har ikke opsættende virkning, medmindre kriminalforsorgsområdet eller direktoratet træffer bestemmelse herom.

**§ 5.** Er erstatningskravet ikke utvivlsomt, jf. § 1, eller giver en varetægtsarrestant ikke samtykke til modregningen, jf. § 2, stk. 2, kan erstatningsspørgsmålet indbringes for domstolene.

*Stk. 2.* Alle spørgsmål om indbringelse af erstatningsspørgsmål for domstolene behandles af kriminalforsorgsområdet.

*Ikrafttræden*

**§ 6.** Bekendtgørelsen træder i kraft den 1. juli 2023.

*Justitsministeriet, den*